โลกใกล้จะเข้าสู่ยุคที่ไม่ต้องพึ่งพาน้ำมันอีกต่อไป - FINNOMENA
26 ส.ค. 2560

ในช่วงที่ราคาน้ำมันตกต่ำจนน่าใจหายแบบนี้ หากเราอ่านข่าวตามสื่อกระแสหลัก สื่อก็จะพุ่งประเด็นไปว่า ต้นเหตุของปัญหาก็คือ การเกิดขึ้นมาของ Shale Oil Shale Gas ในสหรัฐฯ ซึ่งทำให้ปริมาณน้ำมันดิบในตลาดโลกเพิ่มสูงขึ้น ขณะที่เศรษฐกิจโลกมีแนวโน้มโตในอัตราที่น้อยกว่าเดิม
รูป US Crude Oil Production ปี 1995-2015
ที่มา : http://www.econmatters.com/
และเพื่อไม่ให้สูญเสีย Market Share หรือ ส่วนแบ่งการตลาด กลุ่ม OPEC เลยตัดสินใจไม่ลดกำลังการผลิต ถึงแม้ Supply จะล้นโลกอยู่แบบนี้ ก็เพื่อที่จะส่งสัญญาณว่า พร้อมจะสู้กับผู้ผลิตน้ำมันนอกกลุ่ม OPEC ทำให้ราคาน้ำมันตกต่ำอย่างที่เห็นทุกวันนี้ โดยเชื่อว่า เหล่าผู้ผลิตที่มีต้นทุนการผลิตสูงๆ จะผลิตไม่ไหว และออกจากตลาดไป ซึ่ง วันนั้นมาถึงเมื่อไหร่ เมื่อนั้นตลาดน่าจะสร้างสมดุลได้ใหม่
… คุณก็คิดแบบนี้ใช่ไหมครับ?
… ผมก็คิดแบบนี้เหมือนกัน
แต่ มันใช่เหตุผลจริงๆหรือเปล่า? มีแต่ OPEC เท่านั้นที่ทราบว่า สิ่งที่เขากลัวจริงๆ มันคือเรื่องอะไร วันนี้ ผมมีข้อมูลอีกมุมหนึ่งเอามาให้อ่านกัน โดยหวังว่ามันจะทำให้เรามองปัญหานี้ในมุมที่กว้างกว่าเดิมซักหน่อย
ทุกท่านรู้จัก Tesla Motors ใช่ไหมครับ?
Tesla เป็นบริษัทผลิตรถยนต์ไฟฟ้าที่ตอนนี้ถูกมองว่า เป็นรถหรู เพราะแพงเหลือเกิน เจ้าของบริษัทคือ Elon Musk (เป็น Founder Tech Startup ระดับโลกอย่าง PayPal และ SpaceX)
เมื่อกลางปีที่แล้ว Tesla ได้ประกาศธุรกิจใหม่ขึ้นมา โดยใช้ชื่อว่า Tesla Powerwall แปลเป็นไทยคือ “กล่องพลังงานไฟฟ้า” ทำไว้ให้ลูกค้าไปติดตามบ้าน แล้วชาร์จไฟผ่านพลังงานแสงอาทิตย์ผ่านแผงโซล่าร์เซล
ล่าสุด สิ้นเดือน ม.ค. ที่ผ่านมา Tesla เริ่มติดตั้ง Powerwall ที่ออสเตรเลียเป็นที่เรียบร้อยแล้ว ซึ่งสาเหตุที่ไปออสเตรเลียก่อน ก็เพราะว่าทำ Survey แล้ว มีจำนวนคนที่ให้ความสนใจสูงกว่าที่อื่น นั้นเท่ากับว่า Powerwall จะถูกใช้ในวงกว้างขึ้นเรื่อยๆ เราต้องมาดูว่า มันจะเปลี่ยนพฤติกรรมผู้บริโภคได้ในระยะยาวหรือเปล่า
ซึ่งตามแผนของ Tesla นั้น จากข่าว พบว่า Powerwall ยังได้ออกแบบมาเผื่อสำหรับใช้กับอาคารสำนักงานด้วยนะ ไม่ใช่แค่กับบ้านเท่านั้น โดยความจุในการเก็บพลังไฟ 2 รุ่นคือ รุ่น 10 กิโลวัตต์ชั่วโมงและ 7 กิโลวัตต์ชั่วโมง ราคา 3,500 เหรียญสหรัฐและ 3,000 เหรียญตามลำดับ (ราว 112,000 และ 96,000 บาท) แถมยังมีแผนผลิตแบตเตอรี่สำหรับสำนักงานที่มีความจุเยอะมากๆ สำหรับใช้กับธุรกิจขนาดใหญ่มากขึ้นไปในอนาคต
ทำไมการใช้ Powerwall จึงเป็นที่จับตา?
เพราะพลังงานไฟฟ้าจากแสงอาทิตย์ มันสร้างไฟฟ้าได้ทีละน้อย ไม่เพียงพอสำหรับการเปิดเครื่องใช้ไฟฟ้าพร้อมกัน และก่อนหน้านี้ โลกยังหาวิธีเก็บสำรองพลังงานของมันยังไม่ได้ แต่พอ Powerwall ทำได้ มันก็เหมือน กำลังจะทลายข้อจำกัด และอาจทำให้เราไม่ต้องพึ่งพาพลังงานไฟฟ้าจากน้ำมันหรือทรัพยากรธรรมชาติที่ใช้แล้วหมดไปอื่นๆด้วย!!
นอกจากนี้ ยังมีอีกนวัตกรรม ที่ถือเป็นคู่แข่งคนสำคัญกับธุรกิจพลังงาน นั้นก็คือ การเกิดขึ้นของรถยนต์พลังงานเซลล์เชื้อเพลิงไฮโดรเจน (Hydrogen Fuel Cell Vehicle – FCV)
Toyota ประกาศเปิดตัวรถยนต์รุ่นนี้ไปได้ 2 ปีแล้ว โดยใช้ชื่อรุ่นว่า Mirai “มิไร” ขับเคลื่อนด้วยพลังงานไฮโดรเจน ซึ่งถือว่าเป็นแหล่งพลังงานทางเลือกอีกทางที่สามารถผลิตได้จาก แสงอาทิตย์ หรือ ลม ด้วยกระบวนการใช้แรงอัด มวลความหนาแน่นของพลังงานไฮโดรเจนจะสูงกว่าแบตเตอรี่ที่ใช้ในรถขับเคลื่อนพลังงานไฟฟ้า
Yoshikazu Tanaka หัวหน้าโครงการพัฒนา Mirai ได้ให้สัมภาษณ์กับสื่อว่า เทคโนโลยีเซลล์เชื้อเพลิงหรือพลังไฮโดรเจนนี้ จะกลายเป็นเทคโนโลยีที่รถยนต์ส่วนใหญ่ใช้ในอีก 10-20 ปีข้างหน้า เหมือนกับที่รถยนต์ไฮบริดเป็นในปัจจุบัน เหมือนกับรถยนต์ไฮบริดที่ใช้กันอยู่ในปัจจุบัน
และล่าสุด เห็นว่า มียอดสั่งผลิตสูงเกิน 2,000 คันไปแล้ว ทั้งนี้ Toyota ก็ได้บอกว่าอยากจะพัฒนารถไฮโดรเจนอีกรุ่นมาสนองความต้องการ มากขึ้นเรื่อยๆ
ลองคิดดูนะครับ ว่าเมื่อใดก็ตามที่สามารถลดต้นทุนการผลิต และสามารถผลิตแบบ Mass Production ได้ละก็ จะน่าสนใจขนาดไหน
ยังไม่หมดแค่นั้น ตอนนี้ โลกกำลังเกิดความร่วมมือครั้งใหญ่ของภาคเอกชนและเหล่าคนรวยทั้งหลาย โดยใช้ชื่อว่า Breakthrough Energy Coalition
โดยสมาชิก ประกอบไปด้วยบุคคลชั้นนำของวงการธุรกิจที่เรารู้จักกันเป็นอย่างดี เช่น Jeff Bezos CEO Amazon, Richard Brandson Founder Virgin Group, Ray Dalio Founder Bridgewater Associates, Bill Gates Founder Microsoft, Reid Hoffman Founder Linkedln, Jack Ma Executive Chairman Alibaba, Mark Zuckerberg, Founder Facebook
อยากดูว่าครบทุกคนมีใครบ้าง ไปดูที่ลิงค์นี้ครับ http://www.breakthroughenergycoalition.com/en/who.html
Breakthrough Energy Coalition เกิดมาเพื่ออะไร?
เพื่อระดมเงินทุนครับ ลงทุนในธุรกิจด้านพลังงานไม่ว่าจะอยู่ใน Stage ไหนของการวิจัย ถ้าทางกลุ่มเห็นว่ามันมีโอกาสเปลี่ยนโลก ก็จะเข้าไปลงทุนทันที แถมไม่เจาะจง หรือระบุกลุ่มธุรกิตที่จะเข้าไปลงทุน โดยสามารถเข้าลงทุนทั้งธุรกิจใหม่ และธุรกิจเดิมที่มีโอกาสต่อยอดและพัฒนาไปได้ในอนาคต
Bill Gate หนึ่งในสมาชิก ได้ให้สัมภาษณ์กับ Washinhton Post ว่า กว่า 50 ปีที่ผ่านมาเราอยู่ในยุคพึ่งพาพลังงานจากแหล่งเดิมๆ ถ้าโลกจะดีขึ้นกว่าปัจจุบัน เราต้องหาทางปฏิวัติ ด้วยอัตราความเร็วที่เร็วกว่าที่อุตสาหกรรมพลังงานได้พยายามมาตลอดในอดีตให้ได้
จริงๆสิ่งนี้ ก็อ้างอิงถึงว่า โลกเราขาดนวัตกรรมด้านพลังงาน และพึ่งพาแหล่งพลังงานเดิมๆมาตลอดครึ่งทศวรรษที่ผ่านมา อันเป็นสาเหตุทำให้เรามีปัญหาอย่างทุกวันนี้ เพราะการต่อสู้ทางการเมืองระหว่างประเทศตลอดเวลาที่ผ่านมา ก็เพื่อแย่งชิงแหล่งพลังงาน ซึ่งใครๆก็คิดว่ามันเป็นยุทธศาสตร์ที่สำคัญ และหาสิ่งทดแทนได้ยาก
  พอได้เจอทั้ง 3 ประเด็นข้างต้นที่ผมยกมาให้อ่านกันคร่าวๆ แล้วก็รู้สึกเหมือนว่า กำลังมีความพยายาม Disrupt การผูกขาดของธุรกิจพลังงานที่มีมายาวนานให้จงได้ ถึงแม้ความคิดนี้จะมีมาอยู่ตลอดช่วงอายุขัยของเรา แต่เอาเข้าจริงๆ ความเป็นไปได้ มันเพิ่งมาเริ่มเห็นชัดก็ภายในช่วง 1-2 ปีที่ผ่านมานี้เอง
บางทีนะครับ (ย้ำว่า จินตนาการเองนะ) ผมคิดว่า การที่ OPEC ไม่ยอมลดกำลังการผลิต บางที ไม่ได้จะสู้กับ Shale Oil หรอก แต่เพราะมีโอกาสสูงเหลือเกินที่พลังงานทดแทนเหล่านี้ จะมีอิทธิพลกับโลกสูงขึ้นเรื่อยๆ จนคนเลิกใช้น้ำมัน แล้วหันไปใช้พลังงานอื่นโดยไม่หันกลับมามองอีกเลย ดังนั้น … ดังนั้น ราคาเท่าไหร่ ก็ขายๆไปเถอะ ก่อนที่จะไม่มีโอกาสได้ขายในวันที่โลกไม่ต้องการน้ำมันจริงๆ
แหล่งที่มาข้อมูลของบทความนี้
http://mashable.com/2016/01/28/first-tesla-powerwall/#fe4S4zkGOgq1
http://www.breakthroughenergycoalition.com/en/index.html
http://www.pcworld.com/article/3003970/car-tech/meet-the-first-toyota-mirai-and-the-big-expensive-plan-to-keep-this-hydrogen-car-alive.html
https://ssl.toyota.com/mirai/fcv.html
http://www.econmatters.com/
  คำเตือน
• การลงทุนมีความเสี่ยง ผู้ลงทุนควรศึกษาข้อมูลก่อนการตัดสินใจลงทุน
• ผลการดำเนินงานในอดีตไม่ได้เป็นเครื่องยืนยันผลการดำเนินในอนาคต
• การนำเสนอข้อมูลข้างต้น มิใช่การให้คำแนะนำการลงทุน
• การลงทุนใดๆ ต้องเกิดจากการศึกษา วิเคราะห์ข้อมูลและตัดสินใจลงทุน บนความเสี่ยงที่รับได้ของนักลงทุนเอง
• ทางผู้ให้ข้อมูลขอสงวนสิทธิ์ ไม่รับผิดชอบต่อความสูญเสียในทุกกรณีที่อาจเกิดขึ้นจากการให้ข้อมูลข้างต้น
แท็ก:
แชร์บทความ:
ผู้เขียน
Mr.Messenger
"ชยนนท์ รักกาญจนันท์ หรือ รู้จักกันในนามแฝงในเว็บบอร์ดพันทิพย์ ห้องสินธร ว่า “Mr.Messenger” เจ้าของ Blog http://iammrmessenger.com ปัจจุบันปฏิบัติหน้าที่เป็นผู้บริหารสูงสุดสายงาน Wealth Management และ กรรมการบริหาร บลน.ฟินโนมีนา"